তথ্যবিবরণী নম্বর : ৫০৪৪

**পর্তুগাল জাতীয় পরিষদে প্রথমবারের মতো ‘বাংলাদেশ ফ্রেন্ডশিপ গ্রুপ’ গঠন**

লিসবন (পর্তুগাল), ২৩ ডিসেম্বর :

বাংলাদেশ ও পর্তুগালের মধ্যকার বিদ্যমান বন্ধুত্বপূর্ণ সম্পর্ককে আর দৃঢ় করতে পর্তুগালের জাতীয় পরিষদ ১০ সদস্যবিশিষ্ট ‘বাংলাদেশ-পর্তুগাল পার্লামেন্টারি ফ্রেন্ডশিপ গ্রুপ’ গঠন করেছে। পর্তুগিজ জাতীয় পরিষদের সহ-সভাপতি (ডেপুটি স্পিকার) ড. আদাঁও সিলভা গত ২১ ডিসেম্বর ২০২২ তারিখে বাংলাদেশের রাষ্ট্রদূত তারিক আহসানকে আনুষ্ঠানিকভাবে বিষয়টি অবহিত করেন।

সম্প্রতি, পর্তুগালের বর্তমান ১৫তম জাতীয় সংসদ ‘পার্লামেন্টারি ফ্রেন্ডশিপ গ্রুপ’ প্রতিষ্ঠার জন্য বন্ধুত্বপূর্ণ দেশের তালিকা হালনাগাদ করে। সর্বমোট ৫৯টি দেশের এ তালিকায় দক্ষিণ এশিয়ার ৩টি দেশসহ মোট ১৪টি এশীয় দেশ রয়েছে এবং প্রথমবারের মতো বাংলাদেশ এই তালিকায় অন্তর্ভুক্ত হয়েছে।

এ মাসে ‘পার্লামেন্টারি ফ্রেন্ডশিপ গ্রুপ’ সমূহের সদস্যগণকে নির্বাচিত করা হয়েছে। সদ্যগঠিত এই ‘বাংলাদেশ-পর্তুগাল পার্লামেন্টারি ফ্রেন্ডশিপ গ্রুপ’-এ সভাপতির দায়িত্ব পালন করবেন ডেপুটি স্পিকার ড. আদাঁও সিলভা, যিনি মধ্য-ডানপন্থী সোস্যাল ডেমোক্রেটিক পার্টি (পি এস ডি)-এর মতাবলম্বী। অন্য সদস্যদের মধ্যে ক্ষমতাসীন মধ্য-বামপন্থী সোস্যালিস্ট পার্টি (পি এস) থেকে ২ জন সহ-সভাপতিসহ মোট ৪ জন, মধ্য-ডানপন্থী সোস্যাল ডেমোক্রেটিক পার্টি (পি এস ডি) থেকে ৪ জন এবং ডানপন্থী শেগা পার্টি থেকে ১ জন সংসদ সদস্য রয়েছেন।

‘পার্লামেন্টারি ফ্রেন্ডশিপ গ্রুপ’ সমূহ মূলত পর্তুগাল এবং এর বন্ধুত্বপূর্ণ দেশগুলোর জাতীয় সংসদের মধ্যে সংযোগ বৃদ্ধির মাধ্যমে বিদ্যমান সম্পর্ককে নতুন উচ্চতায় উন্নীতকরণে গুরুত্বপূর্ণ ভূমিকা পালন করে থাকে। এছাড়া, পারস্পরিক জ্ঞান ও অভিজ্ঞতা বিনিময়ের মাধ্যমে সামাজিক, রাজনৈতিক, অর্থনৈতিক ও সাংস্কৃতিক ক্ষেত্রে অভিন্ন স্বার্থসংশ্লিষ্ট বিষয়ে সহযোগিতা বৃদ্ধিকরণে পার্লামেন্টারি ফ্রেন্ডশিপ গ্রুপ সমূহ নানা পদক্ষেপও গ্রহণ করে থাকে।

উল্লেখ্য যে, গত মে ২০২২-এ বাংলাদেশের পররাষ্ট্র প্রতিমন্ত্রী মোঃ শাহরিয়ার আলম এবং পর্তুগিজ ডেপুটি স্পিকার ড. আদাঁও সিলভা-এর মধ্যে লিসবনে অনুষ্ঠিত বৈঠকে উভয় দেশের জাতীয় সংসদের মাঝে সহযোগিতা বৃদ্ধির উপায় নিয়ে গুরুত্বপূর্ণ আলোচনা হয়। তার ফলশ্রুতিতেই পর্তুগালের জাতীয় পরিষদ এই প্রথম ‘বাংলাদেশ-পর্তুগাল পার্লামেন্টারি ফ্রেন্ডশিপ গ্রুপ’ প্রতিষ্ঠা করলো। নবগঠিত এই ফ্রেন্ডশিপ গ্রুপ নিঃসন্দেহে বাংলাদেশ ও পর্তুগালের জনগণের মাঝে এক নতুন সেতুবন্ধ হিসাবে কাজ করবে এবং বিদ্যমান বন্ধুত্বপূর্ণ সম্পর্ককে নিবিড়তর করবে।

#

মোশারফ/সেলিম/২০২২/২২৩০ ঘণ্টা

তথ্যবিবরণী নম্বর : ৫০৪৩

**‍‍‍‍‍মেধাবী শিক্ষার্থীদের পৃষ্ঠপোষকতায় সবাইকে এগিয়ে আসতে হবে**

 **-- সংস্কৃতি প্রতিমন্ত্রী**

ঢাকা, ৮ পৌষ (২৩ ডিসেম্বর) :

সংস্কৃতি বিষয়ক প্রতিমন্ত্রী কে এম খালিদ বলেছেন, আর্থিকভাবে পিছিয়ে পড়া মেধাবী শিক্ষার্থীদের পৃষ্ঠপোষকতায় সবাইকে এগিয়ে আসতে হবে। এক্ষেত্রে সরকারের পাশাপাশি সমাজের শিক্ষানুরাগী, বিত্তবান ও বেসরকারি সংগঠনের নৈতিক দায়িত্ব রয়েছে। সেরকমই একটি মহতী সংগঠন হোপস (HOPES: Helping Organization for Promising and Energetic Students) যারা ১৯৯৫ সাল থেকে আর্থিকভাবে পিছিয়ে পড়া মেধাবী শিক্ষার্থীদের পৃষ্ঠপোষকতায় কাজ করে যাচ্ছে।

প্রতিমন্ত্রী আজ রাতে রাজধানীর তেজগাঁওস্থ এসিআই সেন্টারে হোপস এর ‘বৃত্তি ও পুরস্কার প্রদান এবং ২১তম বার্ষিক সাধারণ সভা ২০২২’ অনুষ্ঠানে প্রধান অতিথির বক্তব্যে এসব কথা বলেন।

প্রতিমন্ত্রী বলেন, শিল্পী ও শিক্ষার্থীরা কখনো গরিব ও দুস্থ হতে পারে না। তারা সৃজনশীলতার ধারক ও বাহক এবং ভবিষ্যৎ দেশ গড়ার কারিগর। তবে বিভিন্ন কারণে শিল্পী ও শিক্ষার্থীদের কেউ কেউ আর্থিকভাবে পিছিয়ে থাকতে পারে। প্রতিমন্ত্রী এসময় হোপস এর নতুন ভবন নির্মাণের জন্য তিন লাখ টাকা অনুদানের ঘোষণা প্রদান করেন।

হোপস এর প্রেসিডেন্ট প্রফেসর ড. এম আফজাল হোসেনের সভাপতিত্বে অনুষ্ঠানে বক্তৃতা করেন বাংলাদেশ কৃষি বিশ্ববিদ্যালয়ের উপাচার্য প্রফেসর ড. লুৎফুল হাসান, ইমেরিটাস অধ্যাপক আবদুস সাত্তার মন্ডল, প্যারাগন গ্রুপের চেয়ারম্যান মশিউর রহমান এবং হোপস এর সাধারণ সম্পাদক ও প্যারাগন গ্রুপের পরিচালক ইয়াসমিন রহমান।

পরে মনোজ্ঞ সাংস্কৃতিক অনুষ্ঠান পরিবেশিত হয়।

#

ফয়সল/মোশারফ/সেলিম/২০২২/২২৩০ ঘণ্টা

তথ্যবিবরণী নম্বর: ৫০৪২

**পাড়ায় পাড়ায় সংস্কৃতিচর্চা আর দেশজুড়ে সাংস্কৃতিক আন্দোলন গড়ে তোলা প্রয়োজন**

 **-- তথ্য ও সম্প্রচার মন্ত্রী**

ঢাকা, ৮ পৌষ (২৩ ডিসেম্বর) :

তথ্য ও সম্প্রচার মন্ত্রী ড. হাছান মাহ্‌মুদ বলেছেন, দেশের কৃষ্টি, সংস্কৃতি ও ঐতিহ্যের লালন ও বিকাশে পাড়ায় পাড়ায় সংস্কৃতিচর্চা আর দেশজুড়ে সাংস্কৃতিক আন্দোলন গড়ে তোলা প্রয়োজন।

আজ রাজধানীর সেগুনবাগিচায় আন্তর্জাতিক মাতৃভাষা ইনস্টিটিউট মিলনায়তনে বাংলাদেশ কালচারাল রিপোর্টার্স এসোসিয়েশন (বিসিআরএ) এর ২৭তম প্রতিষ্ঠাবার্ষিকী ও বিসিআরএ এওয়ার্ড ২০২২ প্রদান অনুষ্ঠানে প্রধান অতিথির বক্তৃতায় মন্ত্রী এ কথা বলেন। বিসিআরএ সভাপতি অভি চৌধুরীর সভাপতিত্বে অনুষ্ঠানে স্বাগত বক্তব্য দেন সংগঠনের সাধারণ সম্পাদক দুলাল খান।

আওয়ামী লীগের যুগ্ম সাধারণ সম্পাদক ড. হাছান মাহ্‌মুদ বলেন, আমাদের ছাত্রাবস্থায় কোনো ছাত্র সংগঠনের অনুষ্ঠানে বাংলা গান ছাড়া অন্য ভাষার গান বাজতো না। ইংরেজি ও অন্যান্য ভাষার গান মানুষ শুনতো কিন্তু উৎসব পার্বণে ছিল বাংলা। আজ আর তেমনটা নয়। আমাদের নতুন প্রজন্মকে জানতে হবে কতটা ত্যাগ, কতটা রক্ত দিয়ে আমরা ভাষার অধিকার অর্জন করেছি, স্বাধীন দেশ রচনা করেছি। এ জন্য পাড়ায় পাড়ায় সংস্কৃতিচর্চা আর দেশজুড়ে সাংস্কৃতিক আন্দোলন গড়তে হবে।

দেশে চলচ্চিত্র শিল্পের উন্নয়নে প্রথমবারের মতো প্রধানমন্ত্রী শেখ হাসিনার নির্দেশেই সিনেমা হল নির্মাণ ও সংস্কারে এক হাজার কোটি টাকার সহজ ঋণ তহবিল গঠন করা হয়েছে জানিয়ে তথ্যমন্ত্রী বলেন, করোনার মধ্যে যখন স্বল্পসংখ্যক সিনেমা মুক্তি পেয়েছে, তখনও আমরা জাতীয় চলচ্চিত্র পুরস্কার দিয়েছি এ শিল্প ও শিল্পে কর্মরতদের উৎসাহ দেওয়ার জন্য।

ইতিমধ্যেই হলের সংখ্যা বৃদ্ধি পেয়েছে এবং আগামী দুই বছরের মধ্যে দেশের সিনেমা শিল্প ঘুরে দাঁড়াবে এমন আশাপ্রকাশ করে তিনি বলেন, মেধাবী শিল্পী কলাকুশলী সাথে নিয়ে আমাদের লক্ষ্য বিশ্ব চলচ্চিত্র বাজারে আরো মর্যাদার আসন।

ড. হাছান মাহ্‌মুদ এ দিনের আয়োজনের প্রশংসা করেন এবং বলেন, সংস্কৃতির তথ্য দেশ ও বিশ্বব্যাপী ছড়িয়ে দিতে সংস্কৃতি বিষয়ক সাংবাদিকতা অত্যন্ত গুরুত্ববহ এবং সময়ের সাথে তাল মিলিয়ে চলতে সাংস্কৃতিক সাংবাদিকদের উন্নত প্রশিক্ষণের ব্যবস্থা করবে তথ্য ও সম্প্রচার মন্ত্রণালয়।

অনুষ্ঠানে চিকিৎসায় বঙ্গবন্ধু শেখ মুজিব মেডিকেল ইউনিভার্সিটির উপাচার্য অধ্যাপক ডা. শারফুদ্দিন আহমেদ, সংগীতে শেখ সাদী খান, চলচ্চিত্রে কাজী হায়াৎ ও মঞ্চ-টিভিতে নাসির উদ্দিন ইউসুফ বাচ্চুকে আজীবন সম্মাননাসহ সংস্কৃতির বিভিন্ন ক্ষেত্রে অবদানের জন্য অর্ধশতাধিক নির্বাচিতজনের হাতে বিসিআরএ এওয়ার্ড ২০২২ তুলে দেন ড. হাছান মাহ্‌মুদ।

#

আকরাম/সিরাজ/রফিকুল/সেলিম/২০২২/২০২৫ ঘণ্টা

তথ্যবিবরণী নম্বর : ৫০৪১

**কোভিড-১৯ সংক্রান্ত সর্বশেষ প্রতিবেদন**

ঢাকা, ৮ পৌষ (২৩ ডিসেম্বর) :

 স্বাস্থ্য অধিদপ্তর এবং রোগতত্ত্ব, রোগ নিয়ন্ত্রণ ও গবেষণা ইনস্টিটিউট (আইইডিসিআর)-এর তথ্যানুযায়ী বৃহস্পতিবার সকাল ৮টা থেকে আজ শুক্রবার সকাল ৮টা পর্যন্ত ২৪ ঘণ্টায় দেশে ৮ জনের শরীরে করোনা সংক্রমণ পাওয়া গেছে। নমুনা পরীক্ষার বিপরীতে রোগী শনাক্তের হার শূন্য দশমিক ৩৭ শতাংশ। এ সময় ২ হাজার ১৭৮ জনের নমুনা পরীক্ষা করা হয়েছে।

গত ২৪ ঘণ্টায় কোভিড-১৯ আক্রান্ত হয়ে কেউ মারা যায়নি। এ পর্যন্ত ২৯ হাজার ৪৩৮ জন করোনায় মৃত্যুবরণ করেছেন। করোনা ভাইরাস আক্রান্তদের মধ্যে এখন পর্যন্ত সুস্থ হয়েছেন ১৯ লাখ ৮৭ হাজার ১৫৮ জন।

#

কবীর/সিরাজ/আব্বাস/২০২২/১৬৩৭ ঘণ্টা

তথ্যবিবরণী নম্বর : ৫০৪০

**বাংলাদেশে সকল ধর্মের মানুষের অধিকার সমান**

 **-পরিবেশমন্ত্রী**

ঢাকা, ৮ পৌষ (২৩ ডিসেম্বর) :

পরিবেশ, বন ও জলবায়ু পরিবর্তন মন্ত্রী মোঃ শাহাব উদ্দিন বলেছেন, বাংলাদেশে সকল ধর্ম ও বর্ণের মানুষের অধিকার সমান। জাতির পিতা বঙ্গবন্ধু শেখ মুজিবুর রহমান আমাদের একটি ধর্ম নিরপেক্ষ দেশ উপহার দিয়েছিলেন। তাই সকল ধর্মের মানুষ সমান সুযোগসুবিধা ভোগ করছে। প্রধানমন্ত্রী শেখ হাসিনার নেতৃত্বে বর্তমান সরকার সকলের জন্য সমান সুযোগ সুবিধা নিশ্চিত করেছে, তাই সকলে সমানভাবে উন্নতি করছে।

আজ মৌলভীবাজারে বড়লেখা উপজেলা পরিষদ মিলনায়তনে খ্রিস্টান ধর্মালম্বীদের শুভ বড়দিন, ২০২২ উদ্‌যাপন উপলক্ষ্যে ৪৭টি গীর্জার অনুকূলে দুর্যোগ ব্যবস্থাপনা অধিদপ্তর কর্তৃক বরাদ্দকৃত ২৩ দশমিক ৫০০ মেট্রিক টন জি.আর চাল বিতরণ অনুষ্ঠানে ঢাকাস্থ সরকারি বাসভবন হতে ভার্চুয়ালি যুক্ত হয়ে প্রধান অতিথির বক্তব্যে মন্ত্রী এসব কথা বলেন ।

উপস্থিত খ্রিষ্টান ধর্মাবলম্বীদের বড়দিনের শুভেচ্ছা জানিয়ে পরিবেশমন্ত্রী বলেন, সরকার আপনাদের সন্তানদের জন্য নিয়মিতভাবে প্রয়োজনীয় শিক্ষা উপকরণসহ বিশেষ সুযোগ সুবিধা প্রদান করছে। যেকোনো প্রয়োজনে সরকার আপনাদের অন্যান্য প্রয়োজনীয় সহায়তা প্রদান করবে।

বড়লেখা উপজেলা নির্বাহী অফিসার সুনজিত কুমার চন্দের সভাপতিত্বে অনুষ্ঠানে অন্যান্যের মধ্যে উপস্থিত ছিলেন উপজেলা পরিষদের ভাইস চেয়ারম্যান মোঃ তাজউদ্দীন এবং উপজেলা প্রকল্প বাস্তবায়ন কর্মকর্তা উবায়েদ উল্লাহ খান প্রমুখ।

#

দীপংকর/মেহেদী/জুলফিকার/রবি/শামীম/২০২২/১৫৫৭ ঘণ্টা

তথ্যবিবরণী নম্বর : ৫০৩৯

**জটিল রোগের চিকিৎসায় সহযোগিতার বিষয়ে স্বাস্থ্য** **মন্ত্রণালয়ের সাথে যুক্তরাষ্ট্রের ইউএনএমসি’র সমঝোতা স্মারক স্বাক্ষর**

ঢাকা, ৮ পৌষ (২৩ ডিসেম্বর) :

যুক্তরাষ্ট্রেরইউনিভার্সিটি অব নেব্রাস্কা মেডিকেল সেন্টারের (ইউএনএমসি) সাথে স্বাস্থ্য ও পরিবার কল্যাণ মন্ত্রণালয়ের জটিল রোগ, লিভার ট্রান্সপ্লান্ট, উন্নত ক্যান্সার চিকিৎসা এবং পেসেন্ট সেইফটি বিষয়ে পারস্পরিক সহযোগিতা ও স্বাস্থ্যসেবার মানোন্নয়নে একটি সমঝোতা স্মারক স্বাক্ষরিত হয়েছে। বাংলাদেশের পক্ষে স্বাস্থ্য ও পরিবার কল্যাণ মন্ত্রী জাহিদ মালেক এবং ইউএনএমসি'র পক্ষে চ্যান্সেলর Jeffery P. Gold সমঝোতা স্মারকেসাক্ষর করেন। সমঝোতা স্মারকটি দ্রুত বাস্তবায়নের লক্ষ্যে কর্ম-কৌশল নির্ধারণে শীঘ্রই উভয় পক্ষের মধ্যে আরো নিবিড় আলোচনা ও যোগাযোগ হবে বলে আশাবাদ ব্যক্ত করা হয়। সভায় বাংলাদেশ চিকিৎসা খাতের উন্নয়নে সম্ভব্য যৌথ উদ্যোগ বিষয়ে বিস্তারিত আলোচনা হয়।

গতকাল যুক্তরাষ্ট্রের নেব্রাস্কা রাজ্যের ওমাহাতে ইউনিভার্সিটি অব নেব্রাস্কা মেডিকেল সেন্টারে এ সমঝোতা স্মারকে স্বাক্ষরিত হয়। সমঝোতা স্মারক অনুষ্ঠানে স্বাস্থ্যমন্ত্রী বাংলাদেশে লিভার ট্রান্সপ্লান্ট, উন্নত ক্যান্সার চিকিৎসা, পেসেন্ট সেইফটি ইত্যাদি চিকিৎসা ক্ষেত্রে সহযোগিতার বিষয়ে আগ্রহ প্রকাশ করেন। জটিল এসকল রোগের চিকিৎসার জন্য বাংলাদেশের চিকিৎসক, নার্স, টেকনিশিয়ান, প্যাথলজিস্ট, অ্যানেসথেসিস্ট ও সংশ্লিষ্ট সকলকে কিভাবে উন্নত প্রশিক্ষণ প্রদানের মাধ্যমে বাংলাদেশে মানসম্মত এসকল চিকিৎসাসেবা প্রদান করা যায় সে বিষয়েও তিনি গুরুত্বারোপ করেন। মন্ত্রী বাংলাদেশে বিদ্যমান জনবল, অবকাঠামো ইত্যাদি বিষয়ে যুক্তরাষ্ট্রের ইউএনএমসিকে অবহিত করেন এবং লিভার ট্রান্সপ্লান্ট, ক্যান্সার চিকিৎসা ও পেসেন্ট সেইফটি বিষয়ে করণীয় জানতে চান। এসকল বিষয়ে বাংলাদেশে মানসম্মত চিকিৎসাসেবা প্রদানে সম্ভব্য সহযোগিতা প্রদানে তিনি অনুরোধ জানান।

ইউএনএমসি কর্তৃপক্ষ আন্তরিকতা ও মনোযোগসহকারে বাংলাদেশ প্রতিনিধিদলের কথা শোনেন এবং সম্ভব্য সকল সহযোগিতা প্রদানের আশ্বাস প্রদান করেন। এসময় ইউএনএমসি কর্তৃপক্ষ করোনা মোকাবিলায় বাংলাদেশের সাফল্যের ভূয়সী প্রশংসা করেন এবং ভ্যাকসিন উৎপাদনে বাংলাদেশের উদ্যোগের সাথে সংশ্লিষ্ট হতে আগ্রহ প্রকাশ করেন ও এবিষয়ে সম্ভাব্য সব ধরনের সহযোগিতার আশ্বাস দেন।

 উল্লেখ্য, গত ১৮ ডিসেম্বর ইউনিভার্সিটি অব নেব্রাস্কা মেডিকেল সেন্টার (ইউএনএমসি) এর আমন্ত্রণে স্বাস্থ্য ও পরিবার কল্যাণ মন্ত্রী জাহিদ মালেকের নেতৃত্বে একটি বিশষজ্ঞ চিকিৎসক দল যুক্তরাষ্ট্র্র সফরে যান। প্রতিনিধিদলে উপস্থিত ছিলেন স্বাস্থ্য অধিদপ্তরের মহাপরিচালক ও বিশেষজ্ঞ সার্জন অধ্যাপক ডা. এবিএম খুরশিদ আলম, ক্যান্সার সার্জন খন্দকার এ বি এম আব্দুল্লাহ আল হাসান ও ল্যাবরেটরি মেডিসিনের জুনিয়র কনসালটেন্ট ডা. মোঃ মোস্তাফিজুর রহমান।

আমেরিকার ইউএনএমসি প্রতিনিধি দলের পক্ষে আলোচনায় অংশ নেন Jeffery P. Gold, চ্যান্সেলর, UNMC, H. Dele Davies, সিনিয়র ভাইস চ্যান্সেলর ফর একাডেমিক এফেয়ার্স, Keith. F. Hansen, পরিচালক, পাবলিক হেলথ ইমার্জেন্সি প্রিপায়ার্ডনেস এসোসিয়েশন, Raymond C. Bergan, উপ-পরিচালক, FRED & PAMELA BUFFET CANCER CENTER, John Lowe, Executive Director of Training & Education, Jane Meza, Associate Vice Chancellor for Global engagement, Wael EIRayes, Co-Director, Global Health and Development, College of Public Health সহ অন্যান্য কর্মকর্তাবৃন্দ।

#

মাইদুল/মেহেদী/জুলফিকার/রবি/ইমা/২০২২/১৫৪০ ঘণ্টা